REGOLAMENT TAL-KUMMISSJONI (KE) Nru 724/2007
tas-27 ta’ Frar 2007
li jemenda r-Regolament (KEE) Nru 3149/92 li jippreskrivi regoli dettaljati għall-forniment ta' ikel mill-ħażna ta' intervent għall-benefiċċju tal-persuni l-aktar fil-bżonn fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3730/87 ta' l-10 ta' Diċembru 1987 li jistipula r-regoli ġenerali applikabbli għall-forniment lil ċerti organizzazzjonijiet ta' prodotti ta' l-ikel, minn ħażniet ta' l-intervent maħsuba għad-distribuzzjoni lill-persuni l-aktar fil-bżonn fil-Komunità (1), u partikolarment l-Artikolu 6 tiegħu,
Billi:
(1)
Fit-tkabbir ta' l-Unjoni Ewropea ta' l-1 ta' Jannar 1995 u ta' l-1 ta' Mejju 2004, ir-Regolament tal-Kummissjoni (KEE) Nru 3149/92 (2) ma ġiex emendat biex jinkludi fih ir-referenzi għal-lingwi tal-pajjiżi membri ġodda li ssieħbu fid-dati msemmija. Jeħtieġ li dawn ir-referenzi jsiru wkoll bil-lingwi kkonċernati.
(2)
Għall-finijiet ta' konsistenza mar-Regolament tal-Kummissjoni (KE) Nru 725/2007 (3) li jemenda r-regolament (KEE) Nru 3149/92 wara s-sħubija tal-Bulgarija u tar-Rumanija ma' l-Unjoni Ewropea, jeħtieġ li dan ir-Regolament japplika sa mill-1 ta' Jannar 2007.
(3)
Ir-Regolament (KEE) Nru 3149/92 għandu għalhekk jiġi emendat.
(4)
Il-miżuri previsti f'dan ir-Regolament huma konformi ma' l-opinjoni tal-Kumitat ta' Ġestjoni taċ-Ċereali,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3149/92 huwa emendat kif ġej:
(1)
L-Artikolu 7(5), it-tielet inċiż, huwa sostitwit bit-test segwenti.
“Id-dikjarazzjoni ta' dispaċċ maħruġa mill-aġenzija ta' l-intervent għandha tinkludi waħda mir-referenzi li jidhru fl-Anness.”
(2)
It-test li jidher fl-Anness ta' dan ir-Regolament għandu jiżdied bħala Anness.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Japplika mill-1 ta’ Jannar 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Frar 2007.